****

**LATVIJAS REPUBLIKA**

**KĀRSAVAS NOVADA PAŠVALDĪBA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Reģ.Nr.90000017398

Vienības iela 53, Kārsava, Kārsavas novads,LV-5717

tālr.65781390, fakss 65781395, e-pasts: dome@karsava.lv

Apstiprināti ar Kārsavas novada domes24.07.2014. lēmumu Nr.72,

protokols Nr.9

##### **Kārsavas novada domes 2014 .gada 24.jūlija**

##### **saistošie noteikumi Nr.14**

##### **“Par daļējas maksas kā līdzfinansējuma**

##### **noteikšanu Kārsavas Mūzikas un mākslas skolā”**

Izdoti saskaņā ar [Izglītības likuma](http://www.likumi.lv/doc.php?id=50759) 12.panta 2.1. daļu un likuma „[Par pašvaldībām](http://www.likumi.lv/doc.php?id=57255)” 43.panta pirmās daļas 13.punktu

**I. Vispārīgie jautājumi**

1. Saistošie noteikumi (turpmāk - noteikumi) nosaka kārtību, kādā tiek noteikta daļēja maksa kā līdzfinansējums (turpmāk - līdzfinansējums) par izglītības ieguvi pašvaldības dibinātajā profesionālās ievirzes izglītības iestādē - Kārsavas Mūzikas un mākslas skolā.

2. Līdzfinansējuma samaksas kārtība attiecas uz Kārsavas Mūzikas un mākslas skolas (turpmāk tekstā - Skola) audzēkņu vecāku vai aizbildņu (turpmāk tekstā - vecāki) daļējām iemaksām kā līdzfinansējums profesionālās ievirzes izglītības iestādes programmās ietvertā mācību procesa nodrošināšanai.

**II. Līdzfinansējuma noteikšanas kārtība un apmērs**

3. Līdzfinansējuma apmēru Skolai nosaka Kārsavas novada dome.

4. Līdzfinansējums par izglītības ieguvi Kārsavas Mūzikas un mākslas skolā veido daļu no Skolas finansējuma.

5. Līdzfinansējumu maksā vecāki, kuru bērni Skolā apgūst licencētas profesionālās ievirzes mūzikas, mākslas un dejas izglītības programmas atbilstoši Skolas nolikumam un kuru mācību nodarbības organizē un nodrošina Skola.

6.Vecāku līdzfinansējums tiek noteikts: EUR 10 /desmit euro/ mēnesī.

7.Skola ar audzēkņu vecākiem slēdz rakstveida līgumu par līdzfinansējuma samaksas kārtību.

8. No līdzfinansējuma maksas, pamatojoties uz audzēkņa vecāku iesniegumu, attiecīgajā mācību gadā atbrīvo, ja:

8.1. audzēknis ir invalīds;

8.2. audzēknis ir bārenis;

8.3. audzēkņiem, kuru vecāki likumā noteiktā kārtībā ir ieguvuši trūcīgās personas statusu, līdzfinansējuma apjoms tiek noteikts 50% apjomā no pilnās maksājuma summas;

8.4. audzēkņiem, kuri Skolā vienlaicīgi apgūst mūzikas un mākslas vai dejas izglītības programmas, un kuru vidējā sekmju atzīme skolā ir 6 un augstāka, līdzfinansējuma apjoms vienā programmā nomaksājams pilnā apmērā, par otru programmu tiek noteikts 60% apmērā no pilnās maksājuma summas.

8.5. ja Skolā mācās 2 (divi) vai vairāki vienas ģimenes bērni, kuru vidējā sekmju atzīme skolā ir 6 un augstāka, līdzfinansējuma apjoms par katru bērnu tiek noteikts 80 % apmērā no pilnās maksājuma summas.

9. Atbrīvojumi no vecāku līdzfinansējuma maksas stājas spēkā ar mēnesi, kurā audzēkņu vecāki iesnieguši skolas vadībai iesniegumu un apliecinošus dokumentus par attiecīgo faktu, uz kura pamata var saņemt atbrīvojumu un kuri vispārizglītojošā skolā nav nesekmīgi. Šie dokumenti /izņemot izziņu par trūcīgās personas statusu/ jāiesniedz katrā mācību gadā.

10. Audzēkņiem, kuri neattaisnotu iemeslu dēļ Skolu neapmeklē, līdzfinansējums netiek pārrēķināts. Pārtraucot mācības Skolā, līdzfinansējums netiek atmaksāts.

**III. Līdzfinansējuma iemaksas kārtība**

11. Vecāki līdzfinansējumu maksā par laika periodu no 1. septembra līdz 31. maijam.

12. Līdzfinansējumu vecāki iemaksā starp Skolu un vecākiem noslēgtā līguma par līdzfinansējuma samaksas kārtību norādītajā Kārsavas novada domes norēķinu kontā.

13. Līdzfinansējums ir jāmaksā katru mēnesi ne vēlāk kā līdz mēneša 25. datumam.

14. Ja līdzfinansējuma maksa nav veikta vairāk nekā 3 (trīs) mēnešus pēc kārtas, Izglītības iestādes pedagoģiskā padome lemj jautājumu par audzēkņa atskaitīšanu no attiecīgās profesionālās ievirzes izglītības programmas.

15. Šo noteikumu ievērošanas un līdzfinansējuma iemaksas izpildes kontroli organizē un nodrošina Skolas direktors.

Sēdes vadītāja I.Silicka